Igor Bielich: Milovaný vnuk

„Dedo, poď sa hrať.“

„Neotravuj, nemám čas!“

Dobre teda, nemo hľadím na prúty,

ja ticho, dedo napnutý.

Jeden, dva, tri... asi

uplynuli dlhééé časy.

Skúšam preto opäť, zasa.

„Dedo?“

„Čo je zasa?“

„Tá ryba je zubáč?“

„Ešteže čo? To je mrena!

Skvele chutí uvarená.“

„Uvarená, hmmm...“

Zbiehajú sa vo mne slinky.

„Dedo?“ šepnem.

„Áááno?“

„Ideme už domov“

„Ešte jeden záber.“

„Ale ja som hladný!“

„Krava, ktorá veľa ručí,

vôbec nič sa nenaučí

a mlieka málo dáva.“

Mlčím.

Skúsim preto zmeniť názor,

dedo môj je tichý blázon.

Takých vídať pri vode

v nečase i v pohode.

Mám ho však rád,

naisto!

Preto rieknem: „Ostanem s tebou.“

A oči jeho vravia takisto.

Spokojne, už len on a ja,

hľadíme na prúty obaja.

P.S.“

Pssst! Ticho! Ani muk!

Som totiž dedov milovaný vnuk!

ZDROJ : kniha **Magnetická andulka** – (výber poviedok a básní Perfekt 2022